次韻謝資州侯巡撫
作者：項安世
朝代：宋

paragraphs: 學道或五窮，談兵有三顧。
人情市門朝，世態狙公暮。
坐令直躬人，稍作折腰步。
侯郎器如此，可使終不遇。
奇文鏤周鼎，妙質反商輅。
忽辭魯諸生，去學漢都護。
應憐世高低，强逐時好惡。
卞璞獻逾三，顔瓢空已屢。
回看枝木冠，嘆息半生誤。
一朝著戎服，萬里志橫騖。
漢庭多巨公，文武且千數。
胡爲滄海頭，有抱不往訴。
投暗枉明璣，發蒙勞善喻。
光芒隘蓬蓽，黼黻滿縑素。
鵬扶會高舉，蜩翼安足附。
似聞資水涯，已有鶴書赴。